For 40 millioner kroner fra Købmand Herman Sallings Fond bygger Aarhus et bad i sin havn, hvor vandet er rent nok til badning.

Annonce

Et bad i en havn?

<p>Takket være 40 millioner kr. fra Købmand Herman Sallings Fond kan århusianske vandhunde til næste sommer hoppe i Aarhus Havn. Visualisering: BIG Architects, GEhl Architects, CASA og MOE</p>

For få år siden ville tanken have været absurd.

Det har taget syv år og kostet 340 millioner kr. at skabe badevandskvalitet i den tidligere ganske forurenede Aarhus Havn.

Men efter en mange millioner kroner dyr miljøindsats er det ikke længere forurenet vand, der strømmer ud i Aarhus Havn.

Havnens vand er så rent, at man kan bade i det. Og det kommer vandhundene til gode næste sommer, når dette havnebassin står færdigt.

Det er tegnet af den verdensberømte arkitekt Bjarke Ingels tegnestue, BIG Architects, i samarbejde med Gehl Architects, Kilden og Mortensen, CASA og Moe, der efter et udbud i 2013 blev valgt til at udarbejde ikke alene havnebadet, men hele området ved bassin 7 i et projekt, der også indeholder boligbyggeriet AARhus samt fem restauranter og en teaterbygning.

Havnebadet er en gave til Aarhus fra Købmand Herman Sallings Fond.

23. november 2012 uddelte Herman Sallings enke, Karin Salling, 171 millioner kr. fra Sallings fonde.

74 millioner kr. gik til Aarhus Kommune, der har brugt pengene på legepladsen ved Dokk1, udkigstårnet på havnen, samt en skulptur. Og altså det nye havnebad, der kommer til at koste 40 millioner kroner.

Konsortiet bag havnebadet og alt det andet ved bassin 7 har udarbejdet et projektforslag, hvor illustrationerne til artiklen her er hentet. Projektforslaget behandler Magistraten på sit møde på mandag, og her er indstillingen, at der skal meddeles en udgiftsanlægsbevilling, så arbejdet kan gå i gang.

Det har taget syv år og kostet 340 millioner kroner at sende vandet i Aarhus Havn op på den godkendte side af EU's badevandsdirektiv.

Pengene er blandt andet brugt på at anlægge en række spildevandsbassiner. Store underjordiske bassiner, hvor det urensede og forurenede spildevand kan opsamles og i perioder med meget regn så at sige ligge på lager. Her gør det forurenede vand ingen skade, mens det venter på, at renseanlæggene igen får kapacitet til at behandle det.